મિત્રો, તમે કહેશો - ‘ડર ન રાખીએ તો શું કરીએ? બીજો કોઈ વિકલ્પ છે ખરો?’ - ઉત્તર છે - વિકલ્પ છે અને સારો વિકલ્પ છે. પરીક્ષાને જીવનનો એક અવસર માનો. પરીક્ષાનો આનંદથી સ્વીકાર કરો, તેને તમારી જીવનયાત્રાનું એક સ્ટેશન માનો. ડરો તો પણ પરીક્ષા આપવાની છે. ડરશો તો મૂંઝાઈ જશો, મૂંઝાઈ જશો તો આવડતું હશે તો પણ નહીં આવડે. ઘણા મિત્રોની એક સામાન્ય ફરિયાદ હોય છે કે ‘બધું આવડતું હતું પણ પરીક્ષામાં જ ભૂલી ગયો/ગઈ.’ અને ડર વગર હળવા અને પ્રસન્ન હશો તો આવડતું હોય તે યાદ રહેશે અને લખી શકાશે. મહેનત કરો, પરિશ્રમ કરો, ચીવટ રાખો. તેની સામે ક્યાં વાંધો છે? પણ ડરવું નહીં. ડર આત્મવિશ્ર્વાસને શોષી લે છે. પરીક્ષા વખતે પણ થોડું ઘણું રમી શકાય, ગીતો સાંભળી શકાય... જેથી મન પ્રફુલ્લ રહે. મા-બાપ પણ પ્રેમ કરે, સંતાનની થોડી ઘણી ચિંતા કરે, તેમને સહાયભૂત થાય તેમાં ક્યાં વાંધો જ છે? પરંતુ તેને પોતાના પર આધાર રાખતો કરીને, તેને પોતાના વિશ્ર્વાસ પર જીવવા પરતંત્ર બનાવીને તેના પર જીવનભરનો અન્યાય કરવાનું છોડી દે. મિત્રો, યાદ રાખજો કે પરીક્ષા કોઈ રાક્ષસ નથી તે એક અવસર છે, જીવનમાં અગ્રેસર થવાનો એક તબક્કો છે જેનું પ્રસન્નતાપૂર્વક સ્વાગત કરવાનું હોય.